Hvers vegna ætti maður að afþakka leiðréttinguna ? Ég lét mér í hug koma a.m.k. þetta : a ) Þú aðhyllist einstaklingshyggju . Þú vilt að frelsi einstaklingsins sé sem mest og afskipti ríkisvaldsins af honum sem minnst . Réttindunum sem felast í frelsinu fylgir sú skylda að bera ábyrgð á eigin gjörðum . Mögulega viltu að ríkið stuðli að öryggi borgaranna , að heilbrigðisþjónusta sé öllum tryggð með samrekstri sem og menntun í.þ.m. menntun barna . Í þennan hóp falla líklega allir sjálfstæðismenn . Það að taka lán , segir þú , er ekki að fá sjúkdóm heldur ákvörðun sem hver og einn tekur og ber ábyrgð á . Ríkið á ekki að veita neina sjúkdómstryggingu fyrir bankakerfið og lántakendur . Af þessum sökum finnst þér skuldaniðurfærslan óréttlætanleg og afþakkar þinn hlut . b ) Þú aðhyllist félagshyggju . Þú vilt að opinber fjárframlög eins og þau í niðurfærslunni , ráðist af raunverulegri þörf einstaklinganna fyrir aðstoð . Þú veist að vafatilfelli verða einhver um hvort raunveruleg þörf er til staðar eða hvort hún er byggð á óréttlætanlegum forsendum ( eins og gáleysislegum lántökum ) . Þú telur samt að með því að meta þarfir einstaklinga fyrir hjálp og byggja fjárframlögin á því fáist nákvæmari nýting á fjármuna . Hugmyndafræðin að baki er samhjálp í þágu þeirra sem minna mega sín . Í þennan hóp fellur væntanlega félagshyggjufólk í öllum flokkum , sér í lagi Samfylkingu og Vinstri grænum . Ekkert er hirt um þetta sjónarmið í niðurfærslunni eins og hún er útfærð því þeir fá líka sem ekki þurfa ( hjón sem skulda 7 mkr. stendur til boða niðurfærsla upp á 3,5 mkr. ) . Af þessum sökum finnst þér skuldaniðurfærslan óréttlætanleg og afþakkar þinn hlut . c ) Þú ræður mjög vel við að greiða af skuldum þínum og þarft að neita þér um fátt eða ekkert , sama hvort skuldaniðurfærslan sem þér stendur til boða kemur til framkvæmda eða ekki . Af þessum sökum afþakkar þú þinn hlut . d ) Nokkuð sem getur átt við alla í hópi a ) , b ) , c ) og fólk sem fellur ekki í þá flokka . Þú telur ekki að um neinn almennan forsendubrest hafi verið að ræða . Það gerðist sem getur alltaf gerst í verðtryggðu íslensku umhverfi ; að verðbólga jókst mjög hratt öllum til ama . Bæði fasteignaeigendum sem og öllum öðrum . Fasteignamarkaðurinn bregst hins vegar við slíku með því að verð á fasteignum hækkar og nær verðlagi á endanum . Enda hefur fjárfesting í fasteignum á stærri markaðssvæðum landsins iðulega verið mjög arðbær . Á árunum fyrir hrun mátti hagnast gríðarlega á fasteignaviðskiptum á stuttum tíma . Markaðurinn hefur þegar náð í skottið á þeirri verðlagshækkun sem varð í kjölfar hruns . En engin veit hvað hann á í húsnæði sínu fyrr en það er selt . Af þessum sökum finnst þér skuldaniðurfærslan óréttlætanleg og afþakkar þinn hlut . Þess má geta að þeir sem búa utan stærri markaðssvæða hafa alla tíð búið við algjöran forsendubrest og alls ekki getað gert ráð fyrir að fá fjárfestingu í íbúðarhúsnæði sínu til baka . Ráðamenn í öllum flokkum hafa kært sig kollótta um það . Nú . Svo er væntalega nokkur hópur fólks sem hefur alls ekki efni á því að afþakka skuldaniðurfærsluna eða einfaldlega kærir sig ekki um það . Í raun er sérkennilegt að einhver skuli vera að reyna sýna fram á að svo og svo stór hluti þiggjenda sé með tekjur undir þessu og þessu marki . Hugmyndafræði aðgerðarinnar hirðir í raun ekkert um stöðu fólks . Í sparnaðarskyni voru sett efri mörk á hvað fólk geti fengið mikið . Annað ekki . Persónuleg gjöf til þín og ekki við hæfi að gagnrýna ? Hugmyndafræði aðgerðarinnar gerir ekki ráð fyrir að nokkur maður afþakki . Hún gerir ráð fyrir að þeir sem þurfi ekki niðurfærslu fái hana samt en drífi sig út og eyði peningum til örva hagkerfið öllum til hagsbóta - ekki síst þeim sem þurfa raunverulega aðstoð og meiri aðstoð en aðgerðin sem slík færir þeim . Með þetta í huga hefði hugsanlega átt að láta aðgerðina ganga yfir alla hvort sem þeim líkar betur eða verr . Þetta er jú almenn aðgerð . Og svo : Mikilvægt er að muna að skuldaniðurfærslan er ekki persónulegur greiði við hvern og einn sem hennar nýtur . Þó fólk hafi þurft að sækja um hana og þó einhverjir handhafar ríkisvaldsins vilji vafalaust líta út sem góðu gæjarnir nú um stundir . Það er heldur ekki nauðsynlega sama ákvörðunin : Að ákveða hvað manni finnist um aðgerðina eða ákveða hvort maður óskar eftir að njóta hennar . Þetta er e.t.v. brothættara fyrir stjórnmálamenn en þeir eru líka borgarar . Það verður þó að teljast fullkomin óþarfi og klaufalegt af þeim sumum að lýsa tilfinningalegri vanlíðan yfir því að „ þurfa “ að taka við niðurfærslunni . Það bara skiptir engu máli fyrir umræðuna eða málefnið hvernig þeim líður í tilfinningalífinu sínu yfir þessu . Gert er gert . En það að ekki er um persónulegan gjörning að ræða þar sem Simmi gerir Gunnu greiða , þýðir að þó fólk hafi sótt um niðurfærsluna þá hefur það ekki þar með lagt blessun sína yfir aðgerðina . Það hefur heldur ekki lofað því að gagnrýna hana ekki . Ég hef a.m.k. hvergi lesið það smáa letur . Þá væri verulega illa fyrir okkur komið ef fjármunir frá hinu opinbera ættu að múlbinda skoðanir okkar . Álíka illa komið eins og ef þeir ættu að stjórna því að við kysum einn stjórnmálaflokk öðrum fremur í næstu kosningum .